तालिबान का अमेरिका पर फोन हैकिंग का आरोप  
तालिबान ने अमेरिका पर आरोप लगाया कि उसने तालिबानी प्रवक्ता जबिनुल्ला मुजाहिद का फोन हैक करके मुल्ला उमर की मौत की झूठी ख़बर फैलाई।
तालिबान ने अपने नेता मुल्ला उमर की मौत की ख़बर को गलत बताया है और अमेरिका पर आरोप लगाया है कि उसने तालिबान के प्रवक्ता जबिनुल्ला मुजाहिद का फोन हैक करके झूठी ख़बर मीडिया में फैलाई। हाल ही में मीडिया को तालिबानी नेता के मोबाइल से एक एसएमएस मिला थी कि मुल्ला उमर की मौत हो गई है।  तालिबान के एक दूसरे प्रवक्ता यूसुफ अहमदी ने कहा कि ये पश्चिमी देशों की अफगानिस्तान की आवाम में भ्रम फैलाने की चाल है। मुल्ला उमर जिंदा और महफूज़ हैं। एक आंख वाला मुल्ला उमर 1996 से 2001 तक अफ़गानिस्तान में तालिबान के शासन के दौरान राष्ट्रपति की भूमिका में था। इससे पहले ओसामा बिन लादेन के मारे जाने के बाद भी मई में मुल्ला उमर की मौत की अफवाह फैली थी।